# Topographia Superioris Saxoniae: Eisennach

Topographia Germaniae :
| Eisennach (heute: Eisenach) ||
| <<<Vorheriger Eilenberg | Nächster>>> Eysenberg |
| aus: Matthäus Merian (Herausgeber und Illustrator) und Martin Zeiller (Textautor): Topographia Superioris Saxoniae. Merian, Frankfurt am Main 1650, S. 49–66. ||
| [[| in Wikisource]] | |
| Eisenach in der Wikipedia ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du unter Hilfe ||
| Link zur Indexseite ||
1. Furstl. Residentz Schloß. 3. S. Georgen Statt kirch. 2. Das Rahthaus. 4. Die Kloeÿ. 5. S. Niclaus kirch. 6. Das Klocken haus. 7. Fürstl. Schießgraben. 8. Prediger Closter 9. S. Maria Stifft. 10. S. Anna Spital. 11. Frawen thor. 12. Clachs thor. 13. S. Georgen thor. 14. Predigerthor. 15. die Nuß vnd Hersel fluß. 16. Schloß vnd Vestung Wartenberg. 17. Der Modelstein, da zuvor ein Schloß gestanden. 18. Hie ist die Eisenacher burg gestanden
Nachfolgende Beschreibung dieser Statt / ist vns / im Herbst / deß 1643. Jahrs / zukommen; welche von Wort zu Worten also lautet: Eysennach ein wolbekandte Statt in Thüringen / vnd gegen Abend an Hessen stossende / hat den Nahmen bekommen von dem Eysenbergkwerck / als ob man es nennen wolte Eysenaw / oder ab aquis ferri wie Herr Matthesius in seiner Berg-Postil. fol. 78. b. davor hält / von dem Eysen vnnd Wasser. Denn bekandt ist / daß die Teutsche Nahmen der Stätte / welche hinden auff die Syllaben ach außgehen / gemeiniglich von dem Lateinischen Wort Aqua, auff Teutsch Wasser genennet werden / als Aquisgranum, Achen oder Aken / Aquæ rubeæ, Rufach / also auch Breysach / Biberach / Creutzenach / Rotach / etc. Darumb auch diese Statt also genennet worden / nemblich von Eysen vnd Wasser / weil vor Zeiten es an diesem Orth viel Eysenbergwergk / vnd Eysenhämmer gehabt / darinnen durch Hülffe deß Wassers das Eysen-Ertz geschmeltzet / gereiniget / vnd zubereitet worden / wie jetzo in der Nachbarschafft in der Rula noch geschieht / vnd zu Steinbach.
Etliche aber vnder den Gelehrten seynd der Meynung / diese vhralte Statt habe ihren Nahmen von der Heydnischen Abgöttin Isis genant / welche deß Herculis Mutter gewesen / vnnd von den alten Schwaben / vnd Thüringern / ist geehret worden / wie nicht allein auß dem Tacito, sondern auch Iohanne Aventino, zu vernehmen / lib. 1. welcher / vnder andern / auch von Suevo, dem Siebenden Könige der Alemannorum, oder Teutschen / schreibet / daß derselbe von der Göttin Iside gelernet habe / wie man Ertz vnd Eysen auß der Erden herfür suchen vnd schmieden solte / dannenhero solche Ertz oder Metall in ihrer Muttersprach der Namen Eysen oder Isen gegeben worden.
Von diesem Vrsprung deß Namens schreiben die Poeten also:
Georg. Fabricius. Positam hinc in Vallibus urbem A ferro dictam vulgò: sed ab Iside doctis Quam coluit, frameâ committens prælia Suevus Constituens illi sylvis ac montibus aras.
M. Michael Himmel Isennacensis schreibet von diesem seinem Vatterlandt also:
Isidis hanc cultu Suevi signâsse feruntur Ni magis à ferro notio ducta placet. Stricturis siquidem ferri vicinia stridet Rulaque Lemniacis ignibus usta sonat.
Daß nun Eysennach ein sehr alte Statt / ist hierauß abzunehmen / daß nicht [50] allein noch vnder der Heydenschafft die Abgöttin Isis daselbst geehret vnnd angebetet worden / sondern auch auß glaubwürdigen Historicis zuvernehmen / daß im Jahr nach Christi Geburt 450. Attila der Hunnen König / der sich selbst ein Geisel vnnd Straffe Gottes genennet / wie viel andere Stätte in Thüringen / also auch Eysennach eingenommen vnd allda einen grossen Hof oder Landtag außgeschrieben / da er auch eine Zeitlang still gelegen / vnnd sich sampt seinem Kriegsvolck / nach gehabter langer Reyse / widerumb erquicket. Haben auch alle Teutsche Fürsten / Herren vnnd Völcker / so seine Hulde haben wollen / gen Eysennach kommen / oder ihre Gesandte hinschicken müssen / die hat er auch / nach empfangener Huldigung / wider im friede von sich gelassen.
Domals aber ist diese Alte Statt Eysennach vnden am Petersberge gelegen gewesen / zwischen den beyden Wassern der Nesse vnd Hörsel. Aber im Jahr Christi 807. oder wie andere schreiben / 909. als die Hunnen abermahls einen Einfall in Teutschlandt gethan / vnnd nahe bey der Alten Statt Eysennach zwischen ihnen vnd dem letzten Hertzog der Thüringer / Burchardus genant / ein hart Treffen vorgegangen / darinnen sein Kriegsvolck geschlagen vnd zertrennet / der Hertzog auch selber vmbkommen / ist das Alte Eysennach / beneben viel andern Stätten in Thüringen gantz verheeret vnd verwüstet worden. Mit der Zeit aber / nach dem Graff Ludowig zu Düringen vnd Hessen / genannt der Springer / das Schloß Wartburgk ober Eysennach gebawet / Anno 1069. daran das Landvolck wegen grossen Hunger / vnd Thewrung in diesen Landen / nur vmb das liebe Brodt gearbeitet / hat derselbe bald hernach die Rudera vnd das zerfallene Gemäuer vnnd Stein von dem Alten Eysennach / so vor dessen ein offener Fleck gewesen / jenseit der Hörsel bringen lassen / vnnd neben dem Dörfflein Crimmelbach / an welchem Ort jetzund S. Georgen Kirche ist / eine Newe Statt zu bawen / vnd mit einer Ringmauren zu vmbgeben angefangen / woran denn ein jedes Dorff im Thüringer Land ein stück hat müssen machen lassen / vnd dazu Handreichung / Fuhr vnd anders was von nöhten gewesen / schaffen vnd verrichten / wie man dann noch heut zu Tage vnderscheidt deß Stückwercks halber an der Mawren sehen vnd mercken kan. Also ist damahls die Stattmawren zu diesen dreyen Enden geführet / nemblich vom Closter S. Nicolai, zum Thumb vnser Lieben Frawen Kirchen / von dannen zum Prediger Closter / allda jetzund die Lateinische Schul / hievon wider biß zum Hospital S. Annen / vnd widerumb von dannen biß zum obgedachten Closter.
Drey Jahr hernach / nemblich Anno 1073. hat man die Statt Eysennach auch inwendig zu bawen angefangen / da die Leuthe in den Dörffern vmbher / vnder dem Graffen von Mittelstein / nemblich Stedfeldt / Furtha / im Thal hinder S. Catharinen vnd andern / welche in vorgehenden Kriegen alle wüste worden / in die Newe Statt Eysennach gezogen / vnd auß Bauren Bürger worden / vnd darauß gleichwol den Acker gebawet.
Von dieser Zeit an hat Eysennach mercklich zugenommen / vnd ist an vornehmen Gebäwen sehr vermehret worden / sonderlich an Kirchen / Clöstern vnnd Capellen.
Daß 1. war S. Catharinen Closter / welches in der Vorstatt am Steige genant von Landgraf Herman in Thüringen vnd Hessen / Ludovici deß frommen Vatter / vnnd S. Elisabethae Schwervatter Anno 1214. in der Ehre der Heiligen Jungfrawen Mariae vnd Catharinae erbawet worden / darinnen auch das Fürstliche Begräbnüß gewesen / vnnd allda Anno 1215. derselbe Landt-Graf Herman / Anno 1216. dessen Sohn / gleiches Nahmens / noch ein junger Herr / Anno 1238. desselben nachgelassene Wittibe Fraw Sophia Hertzogin auß Bäyern. Anno 1300. Fraw Kunigunda von Eysenbergk Landgraff Albrechts Concubina, vnd ihrer beyder Sohn Apetz genandt / vnd endlich Anno 1325. Landgraff Friederich mit dem Biß am Backen / begraben worden. Als aber dieses Closter in abgang kommen / seynd solche Fürstliche [51] Leichen von dannen auff das Schloß / vnd Vestung Grimmenstein / vnd als dieselbe nach dem Gothischen Kriege geschleifft vnd verheret worden / ins Reinhards Bruner Closter versetzet worden.
Das ander ist das Closter zu S. Niclas, welches vmb das Jahr Christi 1151. von Fraw Adelheit / Ludovici I. Landgraffens in Thüringen Tochter / zur Ehre S. Nicolai, auß dem verfallenen Clösterlein am Petersberge ist erbawet worden. Dasselbe alte Closter aber hat vor dessen die Königin Reinschwig an den Ort zu dem Ende erbawet / vnd allda mit ihrem Frawen Zimmer / als Nonnen / gewohnet / vnd Gottesdienstes gepfleget / damit sie der Seelen ihres Herren / welche nicht fern von dieser Gegend / im Hörselberge / ihr Fegfewer haben solte / wie ihr durch eine Stimme geoffenbahret worden / desto eher auß ihrer Qual verhelffen möchte. Wie domahl die arme Leuthe sind beredet worden. Solches Closter am Claußthor gelegen stehet noch heute zu Tage / sampt dem schönen Thurn / der Kirchen / vnd andern Gebäwden / darinnen jetzo eine Teutsche Stattschul / vnd wird nach der Reformation Zeit Anno 1555. biß dato alle Sonn- vnd Festtage deß morgens darinnen geprediget / ist auch die Kirche An. 1610. vnd folgende Jahr hero renoviret / vnd mit einer Orgel / vnd ander Notturfft / gebessert worden.
Das dritte ist gewesen das Cartheuser Closter. Denn als die Carthäuser Mönch Anno 1377. zum erstenmal gen Eysennach kommen / haben sie vor dem Frawen Thor einen Platz erkaufft / im Krimmelbach genand / vnnd allda hin ein Closter erbawet zur Ehre S. Elisabethae. Als aber vmb das Jahr Christi 1379. Diese Mönche auß dem Closter verjaget worden / (ohne zweiffel nicht vmb Gottes willen) vnnd vnder dessen eine vngewöhnliche Wasserfluht entstanden / so nicht allein an diesem Closter / sondern auch an der Mauren der Statt / allda der Grimmelbach hinein fleust / grossen Schaden gethan / haben andere Carthäuser Münche das Closter an sich erkaufft / vnnd Anno 1397. außgebawet. Nach der Reformation aber ist solches Closter auch in Abgang kommen / biß auff etliche Gebäwde vnd Gemach / darinnen jetzo das Fürstliche Waschhauß ist.
Das vierdte ist gewesen das Dominicaner oder Prediger Closter / jetzo am Prediger Thor gelegen / das stehet noch / vnd ist nach der Reformation im Jahr Christi 1554. zur Lateinischen Schul verordnet worden. Solches Closter ist Anno Christi 1235. auff Befehl Pabstes Gregorij deß IX. von den Landgraffen in Thüringen Heinrico Römischem Könige / vnd Conrado Meister deß Teutschen Ordens / welche beyde S. Elisabethen Brüder gewesen / zur Ehre S. Iohannis deß Täuffers vnd S. Elisabethen erbawet worden. Diese Prediger Münch haben das erste Capital vnnd Versamblung vieler Doctorum der H. Schrifft vnd Gelehrter Leuthe gehalten im Jahr Christi 1268. in gegenwart Landgraff Hermans / vnd ist Fraw Margrethen dessen Gemahlin Anno 1261. in der Kirchen dieses Closters begraben worden.
Das fünffte Closter ist den Franciscanern zuständig / vnd dabey lange Zeithero die Pfarrkirche gewesen. Wenn es aber erbawet / kan man gewiß nicht wissen / das weiß man aber / daß es viel älter gewesen sey / als die Pfarrkirch zu S. Georgen / welche doch Anno 1188. erbawet worden. Solche Kirche vnd Closter hat damahls an dem Orth gestanden / da jetzo der Glockenthurn vnnd der Fürstliche Lustgarten.
Zum sechsten ist noch ein Clösterlein vnter dem Schloß Wartburgk von S. Elisabethen erbawet / vnd hernach Anno 1336. von Friderico Landgraf in Thüringen vnnd Marggraf zu Meissen / in eine Cell zur Ehre S. Elisabethen verwandelt worden / davon vor 30. Jahren noch etwas gestanden / jetzo aber kaum der Grund davon zusehen.
Neben diesen Clöstern hat Eysennach auch viel Kirchen vnd Capellen gehabt.
Die erste vnd zwar der Thumb oder vnser Lieben Frawen Stifft-Kirchen / ist am Obertheil der Statt gelegen / am Frawen Berg genandt / davon aber heut zu Tage [52] nicht mehr als zweene Thürne vorhanden / welche Anno 1306. als Landgraf Albrecht mit seinen Söhnen / Friederich vnnd Titzman / Krieg geführet / vom Statt-Raht eingerissen / hernach aber von den Thumb-Herren / als der Rath auff Befehl deß Papstes / vnd Vnderhandlung deß Abts zu Hirschfeld / wider verglichen / vnd ihnen eine gewisse Summa Geldes erlegen müssen / widerumb erbawet worden. Nechst dem Stifft ist die vornembste Kirche gewesen zu S. Georgen / da zuvor S. Michaels Capellen gestanden / aber Anno 1188. ist von Landgraf Ludowig dem Wilden / eine Pfarr-Kirche dahin / zu Ehren deß Heil. Ritters vnd Märtyrers S. Georgen / welchen der Landgraff vor andern geehret / dessen Bild auch die Statt Eysennach zum Wappen führet / vnd davon die vornembste Gassen vnd Statt-Thor den Nahmen hat / erbawet / vnd als sie verfallen / wiederumb Anno 1515. ernewert worden / wie auß der Schrifft so noch aussen in einem Pfeyler / in Stein gehawen / zu vernehmen. Als nun im Bawren Kriege / vnd nach der Reformation, diese Kirche wieder in abnehmen kommen / hat man ein Zeitlang die Franciscaner oder Barfüsser Kirche zur Pfarr-Kirche brauchen müssen / biß diese zu S. Georgen vmb das Jahr Christi 1560. mit schweren Vnkosten ernewert / vnnd Anno 1561. wiederumb eingeweyhet worden.
Die dritte Kirche hat gestanden auff dem Platz gegen dem Nollen Thor / zu Ehren S. Iacobs erbawet / darinnen nur die Jacobiter zu gewisse Zeit Meß gehalten / ist seit dem grossen Brande Anno 1637. nichts mehr / als das Gemäuer davon noch vorhanden.
Die vierdte ist gewesen S. Iohannis Capell am Löbersbach / welchen S. Elisabethen Tochter Sophia, so hernach Aeptissin worden zu Kitzingen in Francken / soll erbawet haben / ist aber vorlängsten in Abfall kommen / vnd die Stein zu den benachbarten Gebäwen angewendet worden.
In der Vorstatt / auf Georgen Thor / ist jederzeit ein feines Kirchlein gewesen / welche noch newlich vmb das 1640. Jahr erweitert worden / darinnen auch alle Fest- vnd Sontage die Frühepredigt verrichtet wird. Vber dieses ist auch bey jedem Sonderhauß / als zu S. Clement / vor dem Clauß-Thor / vnd zum H. Geist vor dem Georgen Thor / ein feines Kirchlein / darinnen in der Wochen einmahl geprediget wird.
Das Schloß Wartburgk hat auch ein sonderliche Capelle / mit vier Altaren / man weiß aber nicht in wessen Heil. Ehren dieselbe geweyhet / diese hat der Durchl. Hochgeborne Fürst vnd Herr H. Johann Ernst Hertzog zu Sachsen / Gülich / Cleve vnd Bergen / etc. Hochlöbl. Seeligen Gedächtnüß / nicht mit geringen Kosten ernewern / vnnd Anno 1628. einweyhen lassen.
An der Michaels Coppen / jenseyt der Nesse / wenn man nach Creutzburgk gehet / ist auch vor dessen eine Capelle gewesen / in der Ehre S. Michaëlis, darinnen ein Mönch alle Tage Meß gelesen / von welcher Capell dieser Orth den Nahmen bekommen. Deßgleichen ist auch disseit der Nesse / am Petersberge / eine Capellen gestanden / welche ohne zweiffel vor dem Closter noch vbrig gewesen / welches / wie zuvor gemeldet / die Königin / Reinschwig auß Engelland / erbawet gehabt.
Noch ein andere S. Iohannis Capell ist im Iohannis Thal gelegen / davon der Orth den Nahmen bekommen / welche eben von den Herren / vnnd zu der Zeit erbawet / wie zuvor von dem Dominicaner / oder Prediger Closter / gemeldet worden. ist ein sehr lustige Gegend / da der beste Hopffen wächst.
Endlich weiß man noch von einer Capellen im Hellthall / oder Heiligenthall gelegen / darinnen auch alle Tage hat müssen Meß gelesen werden. An dem Ort hat vor dessen das Schloß / die Eysennacher Burg / gestanden. Denn es noch der Augenschein gibt / das vmb Eysennach 4 schöne Schlösser gewesen / als beneben Wartburgk / die Eysennacherburgk / die Vieheburgk / sonst Frawenburgk genandt / vnnd der Mittelstein / welche drey aber in den vielfältigen Kriegen / auß Neyd vnd Feindschafft der [53] Herren / verbrennet vnd verstöret worden / vmb das Jahr Christi 1260. Das Schloß Wartburg aber noch biß dato durch Gottes Gnade erhalten worden. Vber diese erzehlete Kirchen vnd Capellen / sind sonsten in dieser Statt etlich vornehme vnnd meisten theils alte Gebäwde: Als 1. Das Fürstliche Schloß / so vor dessen der Alten Landgraffen in Thüringen Zollhoff vnnd Ampthauß gewesen / darinnen sie auch sich auffgehalten / wenn sie in der Statt zu thun gehabt / sonsten aber auff dem Schloß Wartburgk gewohnet. Aber Anno 1596. vnnd 1597. ist dieser Zollhoff anders gebawet vnd erweitert worden / daß also seit Anno 1598. da Ihre F. Gn. Hertzog Johann Ernst der ältere / mit Ihrer F. Gn. Frawen Christinen / Gebornen Landgräffin zu Hessen / am 23. Maij / zu Eysennach / die Fürstliche Heimfahrt gehalten / vnd die Hoffhaltung / so zuvor zu Marksula gewesen / dahin transferiret, dieses Schloß jederzeit die Fürstliche Residentz gewesen.
Neben diesem / ist noch ein Schloß / welches an der Stattmauren / disseit der Nesse / nach Mitternacht zu / Anno 1259. von Hertzog Albrechten zu Braunschweig / als Er wider Marggraf Heinrichen zu Meissen / der domahls die Burgk Wartburgk innen gehabt / Krieg geführt / erbawet / vnd die Klemme genennet worden / weil er darauß die Bürger zu klemmen gedacht / daß sie sich nicht leichtlich an den Marggraff ergeben solten. Ist mit einem starcken Thurn / vnd Wassergraben / verwahret / vnd Anno 1641. von dem Durchläuchtigen / Hochgebornen Fürsten vnnd Herrn H. Albrecht Hertzogen zu Sachsen / Gülich / Cleve vnd Bergen / etc. Ihrer Fürstl. Gn. Gemälin / Fraw Dorotheen / Geborner vnd vermähleter Hertzogin zu Sachsen / etc. verehret / vnd zur Fürstlichen Hoffmeyerey / verordnet worden.
Noch ein alt vnd kostbar Steinern Gebäwde ist das alte Rahthauß / nahe bey S. Georgen Pfarrkirche / welches An. 1598. zur Churfürstl. Cantzley verordnet / vnnd hingegen der Weinkeller am Marckt / so auch ein schöner Baw / zum Rahthauß / biß dato gebraucht worden. Hierneben sind auch vnderschiedliche Statt-Thoren / mit grossen Kosten / vnd die meysten mit starcken Thürnen erbawet / als das Thor S. Nicolai gegen Morgen / das Thor zu vnser Lieben Frawen / gegen Mittagwerts / das Thor zu S. Georgen / gegen Abend / vnd zwischen den beyden / das Prediger Thor vnd das Nadel Thor gegen Mitternacht / der eussersten Thore / welche die Vorstätte beschliessen / zugeschweigen. Sonsten hat es in dieser Statt viel andere schöne Gebäwde / theils von Steinen / theils von Holtz nach dieser Landes Art gebawet vnd geziehret / daran aber nunmehr bey 25. Jaren hero durch Brand vnnd Krieg grosser Schade geschehen. Dann im Jahr Christi MDCXVII. am 7. August ist / im Mittage / ein Fewer außkommen / in der Goldschmieden Gasse / durch Verwahrlosung eines Schreiners / der mit Fewer vnd Hofelspenen / als er den Leym gewärmet / vnachtsamb vmbgangen / welches in kurtzer Zeit dermassen vberhand genommen / daß vber dreyhundert Wohnhäuser / vnd fast der dritte theil der Statt / jämmerlich verbrandt. Die Zeit solches Brandes ist damals in folgende Verßlein / vnd zwar in einem jeden die Jahrzahl begriffen.
SeptIMVs AVgVstI proh fert horrenDa et aCerba VVLCanI spICLo sVnt teCta Mata treCenta TertIa pars atrIs neMpe IsIDIS Vsta faVILLIs PLVra DabIt tIbI fors Longa InqVIsItIos faMae.
Hernach An. Christi MDCXXXVI. als eben der Schwedische General vnnd Feldmarschall / H. Johann Banner / mit seiner Armada / in vnd vmb die Statt Eysennach gelegen / ist Sonnabends nach Martini, den 12. 22. Novembris, eben deß Abends vor dem Eysennacher Martins-Marck / durch Verwarlosung der Soldaten / welche / wie berichtet worden / mit den Liechtern im Stall so vnvorsichtig gebahret / in eines Bürgershause / in der Messerschmiedengassen / das Fewer angangen / [54] deß Abends zwischen 9. vnnd 10. Vhren / vnd die gantze Nacht hindurch gebrennet / daß es nicht zu leschen gewesen / ob gleich die Kriegs Obristen ihre Soldaten vnd die Bürger hefftig angetrieben dazu / daß also der meiste vnd beste Ort der Statt / darunder auch fast alle die Häuser/ so nach dem vorigen Brande new erbawet gewesen / gantz jämmerlich in die Asche geleget worden / vnd kaum der dritte Theyl der Statt an Gebäwden vnbeschädiget verblieben / die Jahrzahl ist in diesen zweyen Versen / vnnd zwar in einem jeden besonders begriffen: